《张天师草堂》
唐代·常建

灵溪宴清宇，傍倚枯松根。花药绕方丈，瀑泉飞至门。

四气闭炎热，两崖改明昏。夜深月暂皎，亭午朝始暾。

信是天人居，幽幽寂无喧。万壑应鸣磬，诸峰接一魂。

遂登仙子谷，因醉田生樽。时节开玉书，窅映飞天言。

心化便无影，目精焉累烦。忽而与霄汉，寥落空南轩。

作者简介：常建(708-765)，唐代诗人，字号不详，有说是邢台人或说长安（今陕西西安）人，开元十五年与王昌龄同榜进士，长仕宦不得意，来往山水名胜，过着一个很长时期的漫游生活。后移家隐居鄂渚。天宝中，曾任盱眙尉。